b'\n_START_ARTICLE_\nEmanuel Balling\n_START_SECTION_\nLiv og gerning\n_START_PARAGRAPH_\nEmanuel Balling blev f\xc3\xb8dt i Pr\xc3\xa6st\xc3\xb8. Hans fader, J\xc3\xb8rgen Balling, var en brav og anset k\xc3\xb8bmand; moderen Bolette Cathrine f\xc3\xb8dt Amunds. 10 \xc3\xa5r gammel stod han for\xc3\xa6ldrel\xc3\xb8s, og dels i en k\xc3\xb8bmands hus, dels hos en streng formynder henlede \xc3\xa5rene i hans f\xc3\xb8deby indtil konfirmationen. Da kom han til Gavn\xc3\xb8 som skriverdreng hos godsforvalteren.\n_START_SECTION_\nVirke i Helsing\xc3\xb8r\n_START_PARAGRAPH_\nEfter adskillige \xc3\xa5rs ophold her kom han til Helsing\xc3\xb8r som fuldm\xc3\xa6gtig hos notarius publicus. Uden at have noget egentligt livserhverv giftede han sig 1763. Han anlagde et bryggeri; men da dette ikke gav ham tilstr\xc3\xa6kkelig fortjeneste, ville han forbedre sine indt\xc3\xa6gter ved at udgive \xc3\xb8resundske skipperlister. Til dette \xc3\xb8jemed fik han privilegium p\xc3\xa5 et bogtrykkeri og udgav fra 1768 Helsing\xc3\xb8ers kgl. alene privilegerede Adressecontors nye Efterretninger i lighed med de k\xc3\xb8benhavnske. I forbindelse hermed oprettede han en juridisk skriverstue._NEWLINE_Men al hans arbejdsomhed, virkelyst og flid friede ham dog ikke fra trykkende n\xc3\xa6ringssorger. Han ombyttede da 1771 Helsing\xc3\xb8r med K\xc3\xb8benhavn, og hans afskedsord til Helsing\xc3\xb8rs indbyggere i Efterretningerne er karakteristiske for hans \xc3\xa6rlige, retskafne og h\xc3\xa6derlige sindelag.\n_START_SECTION_\nVirke i K\xc3\xb8benhavn\n_START_PARAGRAPH_\nMen lysere k\xc3\xa5r skulle heller ikke i hans nye hjem blive hans lod. Vel fik han en ans\xc3\xa6ttelse som revisor ved Tallotteriet, men i \xc3\xb8vrigt m\xc3\xa5tte han for at skaffe br\xc3\xb8det til sine uoph\xc3\xb8rlig slide i pennen med overs\xc3\xa6ttelser, lejlighedsdigte og journalistisk virksomhed. Han havde aldrig f\xc3\xa5et nogen grundig uddannelse, og mangelen deraf var let kendelig i hans arbejder; men han havde en j\xc3\xa6vn, naturlig begavelse og en smuk evne til at skrive for den ringere borgerklasse, der ogs\xc3\xa5 satte pris p\xc3\xa5 hans virksomhed._NEWLINE_St\xc3\xb8rst betydning har m\xc3\xa5ske udgivelsen af Ki\xc3\xb8benhavns Aftenpost, der begyndte den mindev\xc3\xa6rdige 17. januar 1772 og indtil 1783 vel bar den bekendte agent Hans Holcks navn; men den samledes og skreves dog af Balling, som vedblev til sin d\xc3\xb8d at v\xc3\xa6re dens redakt\xc3\xb8r. Den havde en ikke ringe udbredelse, og de f\xc3\xb8rste \xc3\xa5rgange af bladet fortjener endnu opm\xc3\xa6rksomhed p\xc3\xa5 grund af de talrige bidrag i kulturhistorisk henseende til livlig skildring af folkeliv og borgerlige huses levevis p\xc3\xa5 den tid.\n_START_SECTION_\nForfattervirksomhed\n_START_PARAGRAPH_\nKvantitativt er hans forfattervirksomhed betydelig; men det meste, b\xc3\xa5de i bunden og ubunden stil, m\xc3\xa5 regnes til d\xc3\xb8gnlitteraturen. Der var "f\xc3\xb8lsomme" bearbejdelser efter Edward Young, en str\xc3\xb8m af tidsskrifter, Litteraturens Paketbaad (1777-79); Adresseavis for B\xc3\xb8rn, Skuespil for B\xc3\xb8rn, Aarstiderne  og m. m._NEWLINE_S\xc3\xa6rlig fremh\xc3\xa6vedes i sin tid et af Landhusholdningsselskabet bel\xc3\xb8nnet prisskrift, Husmoderen eller den v\xc3\xa6rdige Landbokvinde (1792), som i fort\xc3\xa6llings form giver skildringen af en bondekone, som hun burde v\xc3\xa6re i hele sin v\xc3\xa6rem\xc3\xa5de. Regeringen k\xc3\xb8bte 1000 eksemplarer til uddeling blandt almuen.\n_START_SECTION_\nFilantrop\n_START_PARAGRAPH_\nMen foruden som popul\xc3\xa6r forfatter har Balling ogs\xc3\xa5 betydning som filantrop. Han var en af medstifterne af "Selskabet for Borgerdyd" (1785), fra begyndelsen dets sekret\xc3\xa6r og i dets f\xc3\xa5 leve\xc3\xa5r et af dets virksomste medlemmer. Ligeledes skyldes oprettelsen af "Det S\xc3\xb8sterlige Velg\xc3\xb8renhedsselskab" (1790) v\xc3\xa6sentlig hans initiativ.\n_START_SECTION_\nD\xc3\xb8d\n_START_PARAGRAPH_\nEfter et m\xc3\xb8jefuldt, men arbejdsomt liv d\xc3\xb8de Balling i 1795. 2 \xc3\xa5r i forvejen havde han mistet sin hustru, Mette Marie f\xc3\xb8dt Enghaven, datter af postmester og r\xc3\xa5dmand Enghaven i Helsing\xc3\xb8r.'